Sonja Mikkelsen (S), 1998-04-21:
Der var forskellige betragtninger fra forskellige ordførere om spørgsmål, de gerne ville have belyst og drøftet nærmere i udvalget, og jeg stiller mig naturligvis gerne til rådighed for at opklare spørgsmålene.
Det lovforslag, som Tinget her har førstebehandlet, er jo, som der også er gjort opmærksom på fra flere sider, et mindre omfattende forslag end det forslag til ændring af færdselsloven og godskørselsloven fra forrige samling, som hed L 138, og som blev fremsat og førstebehandlet lige inden valget.
Jeg kan her med det samme sige - og det er også et svar
til fru Margrete Auken - at den del af det oprindelige lovforslag, som vedrørte tunge køretøjer, ikke er blevet glemt eller gemt helt af vejen, men at det er min hensigt, at Tinget i næste samling vil blive præsenteret for et lovforslag, hvori de initiativer, der lå i det oprindelige lovforslag vedrørende tunge køretøjer, indgår.
Hr. Erling Christensen sagde om lovforslaget, som det nu ser ud, at det var småtingene, der var tilbage, og hr. Brian Mikkelsen nævnte, at der var tale om både søde og syrlige drops, og den karakteristik kan man måske godt give.
Så der er altså en betaling til arbejdsgiverne for at udføre det her arbejde for det offentlige.
Så vil jeg også gerne gøre opmærksom på, at det her med lønindeholdelse jo er sidste udvej for at få folk til at betale deres bøder.
Hr. Brian Mikkelsen nævnte også, at man fra konservativ side er optaget af, at bøderne selvfølgelig skal betales - det er jo derfor, man idømmer bøderne - og her er det altså den sidste udvej, nemlig at bruge lønindeholdelse, og fra den 1. september vil vi have mulighed for at bruge det fælles lønindeholdelsesregister, som på det tidspunkt vil være aktivt.
Det er jo et samlet led i regeringens og i øvrigt med bred opbakning Folketingets plan for at reducere borgernes gæld i bred forstand til det offentlige.
Så er der spørgsmålet om p-afgifterne til kommunen.
Hr. Ole Donner mente, at kommunerne bare skulle have alle pengene, og fru Vibeke Peschardt gjorde opmærksom på, at det jo vil indebære et provenutab for staten.
I dag er det primært staten, der får indtægten, med undtagelse af Københavns og Frederiksberg Kommuner, hvor man har en aftale om, at man deler i porten.
Det, vi nu giver mulighed for, er sådan set at udvide
den ordning, man har i Københavns og Frederiksberg Kommuner, til at gælde for alle kommuner, så kommunerne kan vælge at gå ind i denne løsning, og det vil de selvfølgelig gøre i den udstrækning, de har en forventning om, at det kan give dem en indtægt.
Jeg kan sige, at den indtægt, man har i dag fra p-afgifterne for statens vedkommende, er 50 pct. af det, der kommer ind fra Københavns og Frederiksberg Kommuner, dvs. 33
, og 65 mio. kr. fra resten af landet.
De sidste 65 mio. kr. skal vi altså nu i princippet til at dele med kommunerne i det omfang, kommunerne vil ind i ordningen.
Man kan jo også forestille sig, at det måske vil indebære, at der faktisk bliver en samlet større indtægt på det her område, og derfor bliver der flere penge til deling. Men det må erfaringerne vise, også når vi ser, hvilken interesse kommunerne har for at indgå i denne ordning.
Under alle omstændigheder er jeg indstillet på at sætte den i værk så hurtigt som muligt.
Vi har en aftale klar med Kommunernes Landsforening om, hvordan vi gør det, og der går brev ud til kommunerne om ordningen, så snart der er grundlag for det her i Folketinget.
Så har jeg lige en enkelt bemærkning om det med definitionen af en traktor.
Man kunne selvfølgelig godt bruge den model, som hr. Fransgaard nævnte, at man kunne skrive på traktoren »Dette er en traktor«, men det kræver jo alligevel, at der ligger en definition bag, og definitionen er altså nu ændret som følge af et direktiv.
Når vi laver ændringen, er det jo netop, fordi vi ikke vil beskyldes for at lave tekniske handelshindringer, men det er altså ikke på direktivplan, at man bestemmer, hvor hurtigt køretøjerne må køre i Danmark.
Det er stadig væk vores suveræne afgørelse, og derfor er det ikke med, at vi nu accepterer, at man kan importere traktorer, der kan køre 40 km/t.
Vi har ikke samtidig sagt, at vi også skal lade dem køre 40 km/t på de danske landeveje.
Bilerne i Danmark kan også køre langt mere end både de 80 km/t og de 110 km/t, men det forhindrer jo ikke, at vi kan importere dem.
Men det er altså et spørgsmål om definitionen af traktorer, ikke et spørgsmål om, hvor hurtigt de må køre, når de er ude at køre på landevejen.
Jeg vil gerne sige tak for den overvejende positive modtagelse af lovforslaget og håber, at vi kan få en hurtig behandling i udvalget.
Jeg skal i hvert fald bistå, så godt som jeg nu kan, til en hurtig behandling.